Horft niður Hvítstaðahylji í Langá í morgunsárið . Eftir eitt mesta þurrkasumar fyrr og síðar er nú loksins farið að rigna . Laxeiðin hefur gengið afleitlega á vesturhelmingi landsins það sem af er , en nú er spurning hvort það rætist úr veiði . Í það minnsta ætti að koma betur í ljós hvað raunverulega er af fiski í ánum . Við heyrðum í veiðimönnum sem eru við veiðar í Norðurá . Þar hefur ástandið kollvarpast á örskömmum tíma , en áin fór á síðasta sólahring úr tæpum 5 m 3 / s í um 60 m 3 / s . Frá júníbyrjun hefur Norðurá vart komist upp fyrir 3 rúmmetra svo breytingin er gríðarleg . Áin er nú farin að sjatna og verður forvitnilegt að fylgjast með aflabrögðum næstu daga . Hver veit nema heildarveiði Norðurár muni tvöfaldast á þeim tíma sem eftir lifir sumars . Heildarveiðin stendur nú í 370 löxum . Laxfoss í Norðurá nú í morgun . Bryggjur og Laxfoss um miðjan júní . Veiðimenn sem hófu veiðar í Laxá í Dölum í gær komu að ánni mjög lítilli . Sömu sögu er að segja þar , miklir vatnavextir með tilheyrandi slýreki og lit . Strax í morgun fengum við fregnir af lönduðum löxum , þeirra á meðal lúsugir fiskar . Það veit sannarlega á gott með lokasprettinn i Dölunum , en nú er um mánuður eftir af tímabilinu . Laxá í Dölum er dæmigerð síðsumarsá og á því mikið inni . Úr Haukadalsá fengum við sambærileg tíðindi , en rennsli árinnar er skv. mælum komið í 11 m 3 / s . Rögnvaldur Guðmundsson með nýgengna lúsuga hrygnu úr Laxá í Dölum . Laxinn veiddi hann í morgun úr veiðistanum Neðri kistu . Langá á Mýrum óx mikið í nótt og er hún samkvæmt veiðimönnum í algjöru gullvatni . Áin hefur eins og aðrar ár á vesturlandi liðið fyrir vatnsskort í allt sumar . Gera má ráð fyrir því að aukið rennsli hleypi lífi í laxinn , en fjöldi laxa er þar mun meiri en aflatölur gefa til kynna . Veiðimenn sem eiga daga í Stóru Laxá í Hreppum gætu átt vona á góðri veiði þegar fiskur tekur að ganga upp úr Hvítá . Stóra Laxá sem ekki hefur verið svipur hjá sjón þetta sumarið hefur vaxið mikið síðastlitiðinn sólarhring og er útlit fyrir frekari rigningu á svæðinu . Í morgun stóð rennsli árinnar í tæpum 9 m 3 / s . Líklegt má teljast að veiðin færist í aukana ef rennslið nær um 15 m 3 / s , en jafnan er talað um það vatnsmagn sem kjörvatn Stóru Laxár . Mynd af Myrkhyl í Norðurá þennan morgunin . Áin stendur í 54 m 3 / s . Ár á borð við Laxá í Kjós , Grímsá , Gljúfurá , Þverá , Haffjarðará og Straumfjarðará sem allar hafa verið vatnslitlar þetta veiðisumarið fá nú vonandi góða innspýtingu . Fróðlegt verður að fylgjast með aflabrögðum þessa vikuna í kjölfar fyrstu alvöru rigninga sumarsins . Ef líkum lætur mun laxveiðin taka mikinn kipp næstu sólarhringa .